تلعاب

تصغير|'''التلعاب''' كايسهل المشاركة ف أنشطة بحال التعلام د شي حاجة ؤلا التجاويب على ستيطلاعات تجارية.
**التلعاب** (النڭليزية: **Gamification**) هو واحد لمحاولة ستراتيجية باش تحسن واحد السيستيم، ؤلا لخدمة، ؤلا لمنظمة ؤلا واحد لاكتيڤيطي على طريق أنك تدخل عليها نفس التجريبة للي ممكن تعيشها ف شي لعبة د الڤيديو ب غرض باش تموتيڤي ؤ تؤنڭاجي لخدايمي (user). هادشي كايتدار على طريق التدخال ؤ التطبيق ديال عناصر د الديزاين د اللعب ؤ د لمبادئ د اللعب (الديناميات ؤ الميكانيزمات) على كونطيكسات ماشي ديال اللعب.

التلعاب داخل ف الديزاين د سيسطيمات د الإقناع (Persuasive System Design) ؤ ف لعادة ما كاتخدّم عناصر من الديزاين د اللعب د لڤيديو ؤلا الڭييم باش تحسن اللتيزام، لينتاج، التركيز، التعلام، لكراوض-سورسين (Crowd-Sourcing)، الشدّان د لمعلومة، الروكريطمو ؤ التقييم د لخدامة، السهولة د التخدام، المنفعة د السيسطيمات، السپور، المخالفات د الطريق، اللامبالات د الناخبين، ؤ زيد ؤ زيد. واحد لمجموعة تاع لبوحوث لعلمية على موضوع التلعاب لقاو بلي عندها أثر إيجابي على الأفراد. ولكن كاين فوروقات على حساب لفرد ؤ لكونطيكس.

## التقنيات د التلعاب
التقنيات د التلعاب كاتستغل الرغبة الطبيعة د بنادم ف التجماع (الصوصياليزاسيو)، التعلام، ليتقان، لمنافسة، التطفار ؤلا لينجاز، لمكانة الاجتماعية، التعبير على الدات، فعل الخير، ؤ ببساطة ديك التفاعل مع شي موقف للي كايشبه ل اللعب. الستراتيجيات اللولانية د التلعاب كانت كاتخدم المكافئة ديال اللعابا للي كايكملو شي مهمة ؤلا مسابقة باش يحفزوهم. النواع د المكافئات داخل فيهم التنقيط،  المدياليات د لينجازات ؤ النيڤوات، التعمار د لبارة د لپروڭري، ؤلا تعطي عملة فتراضية ل اللعاب. أنك تخلي المكافئة د التكمال د الطاشات باينين ل لعّابا ؤخرين ؤلا توفر واحد لمنصة ديال التتويج هوما طرقان للي ممكن تموتيڤي بيها اللعابا باش يتنافسو بيناتهم.

مقاربة ؤخرى ل التلعاب هو تخلي الطاشات ف حد داتهم بحال شي لعبة. التقنيات للي كايتخدمو فهاد المقاربة داخل فيهم تعطي ختيار عندو معني، تؤنبوردي على طريق تيطوريال، تبقا غادي ؤ كاتطلع الصعوبية، ؤ تزيد شي حجّاية.

## لعناصر د الديزاين د اللعب
لعناصر د الديزاين د اللعب هوما لمكونات الرئيسية د التطبيقات للي كاتخدم التلعاب. من بين هاد العناصر كانلقاو التنقيط، الميداليات، السلالم د المنافسة (leaderboard)، الڭراف د الپيرفورمونص، خوبّيرات عندها معنى، لأڤاطار، العشران.

### التنقيط
التنقيط عنصر أساسي ف أغلب اللوعاب ؤ التطبيقات لملعّبة. كايكافيو بيهم اللعاب على فاش كاينجح يدير أنشطة محددة ف لمحيط لملعّب ؤ لغاراض منهم هو تمتل التقدم د اللعاب ف اللعبة ب طريقة رقمية. ممكن نفرقو بزاف د النواع د التنقيط بحال: النقط د الخبرة، النقط للي كاترجع، ؤلا التنقيط على السمعة. الدور الرئيسي د التنقيط هو توفر لفيدباك للعاب. التنقيط كا يخلي التصرف د اللعاب وسط اللعبة قابل ل لعبار ؤ كا يخدم كا فيدباك ؤ مكافئة لحضية ؤ مستامرة.

### لأوسمة
تصغير|وسام ؤلا كاس للي ممكن اللعاب يربحو فاش يكمل شي طاشة
لأوسمة كايتديفيناو كا تصوير متشاف ل الإنجازات للي ممكن تتربح ؤ تتكوليكصيونا ف وسط من لمحيط لملعّب. كايكونفيرميو لينجاز د اللعاب ؤ كايرمزو ل لستيحقاق ديالو، ؤ كايوريو بطريقة منضورة التكمال ديالهم ل النيڤوات ؤ لأهداف. الربيح د ميدالية مرهون على واحد لعدد د النقاط ؤلا على التكمال دشي أكتيڤيطي ف اللعبة. لأوسمة عندهم بزاف د الوضايف، كايخدمو يا كا أهداف ف حد داتهم يلا كانو الشروط د الربيح ديالهم معروفين ل اللعاب ؤلا كا رموز د لمكانة لجتيماعية للي فتراضيين. بحال ف لحالة د التنقيط، لأوسمة كا يعطيو رضّان لخبار (feedback) ل اللعاب حيت كايشهدو على كيفاش اللعاب پيرفورما. لأوسمة كايقدو يأترو ف لختيارات د اللعاب على طريق أنهم يخليوه يختار طرقان ؤ تحديات باش يربح لأوسمة للي فيهم. من فوق هادشي، حيت المدالية كا ترمز ل الإنتماء ل لمجموعة للي عندها ديك الميدالية، فا ممكن تشكل نوع من الضغط لجتيماعي على اللعابا للي ما عندهومش لمديالية، خصوصا إدا كانت صعيبة ؤلا نادرة.

### الطابلو د لكلاصمو
تصغير|الطابلو د لكلاصمو د لعبة مايپل-ستوري Maplestory
الطابلووّات د لكلاصمو كايصنفو اللعابة على حساب لمستوى د النجاح ديالهم ب لعتيماد على شي كريطّير د المنافسة. هادشي كايخليهم يديطيرمينيو شكون أحسن واحد پيرفورما فشي نشاط ؤ بالتالي كا يعونو اللعاب يتموقع ب النسبة ل اللعابة لوخرين. ولكن عاوتاني، لموتيڤاصيو للي كايعطيها الطابلو د لكلاصمو ممكن تكون مفزعة ف الجيهات بجوج. ويرباخ ؤ هانتر (Werbach and Hunter) كايعتابروهم وسائل فعالة د الموتيڤاسيو يلا كان اللعاب قريب بزاف من النيڤو التالي ولكن كايديموتيڤيو يلا كان اللعاب فالقاع ت الترتيب. التنافس للي كايتسببو فيه الطابلوات د الكلاصمو ممكن يخلق واحد الضغط جتيماعي للي يكون عندو تأتير إيجابي على التفاعل، لونڭاجمو ؤ التعلم د اللعاب. ولكن هاد التأتيرات ليجابية كاتكون غير فالحالة للي اللعابة ما كايكونش النڤوات ديالهم متباعدين بزاف على بعضياتهم.

### الڭرافات د لپيرفورمونص
الڭرافات د لپيرفورمونص، للي كايتخدمو ف السيميلاصيونات ؤلا اللوعاب د الستراتيجية كايوفرو معلومات على لپيرفورمونص الحالية د اللعاب ب لمقارنة مع لپيرفورمونصات ديالو الفايتة. بالمقارنة مع الطابلو د الكلاصمو للي كايقارن لپيرفورمونص د اللعاب مع لعّابة ؤخرين، الڭرافات د لپيرفورمونص كايئفاليّيو التطور د لپيرفورمونص د اللعاب مع الوقت. بعكس السطوندار د الريفيرونص الجتيماعي ف الطابلووّات د لكلاصمو، الڭرافات د لپيرفورمونص كايعتامدو على السطوندار د الريفيرونص ل لفرد. فاش كايرسمو بطريقة ڭرافيك لپيرفورمونص د اللعاب على واحد المدة د الوقت، كايركزو على التطور ديالو. النضرية د الموتيڤياصيو كاتزعم باللي هادشي كايحفز المشيان جيهة ليتقان مع الوقت للي مفيد بزاف ل لعملية د التعلام.

### لقصص لمؤتّيرة
لقصص لمؤتّيرة هي عناصر للي داخلة ف الديزاين د اللعبة ؤ ما عندهاش علاقة ب لپيرفورمونص د اللعاب. لحجّاية للي مغموسة فيها واحد لاپليكاصيو ملعبة كاتعطي كونطيكس ؤ معنى ل الناشاطات ؤ الشخصيات د اللعبة للي كاتكون كبر بزاف من الجرا مور النقط ؤ لينجازات. القصة ممكن تكومينيكا على طريق لعنوان د اللعبة ؤ لا على طريق سيناريوهات معقدين بحال ف أغلب اللوعاب المعاصرين. الحجايات ممكن يغلب عليها الطابع الواقيعي للي بعيد على لكونطيكس د اللعب ؤلا ممكن تخدم كا أنالوجي ل التصميم د العالم الحقيقي. هاد اللخرانية ممكن تغني الكونطيكسات المملة للي ما كاتنشطش الدماغ بزاف، ؤ كا نتيجة، تموتيڤي اللعابة، خصوصا يلا القصة كاتواتي المصلحة د اللعاب. بالتالي لقصص ؤلا لحجايات كاتشكل عنصر مهم ف التلعاب د شي أپليكاصو حيت كايبدلو لعالم لحقيقي ؤ كايزيدو واحد الطبقة ؤ لغلاف د المعنى ؤ المحاجية. مثال: أبليكاصيو د الفوتينڭ للي كاتخليك تتخيل راسك بحالا هارب من الزومبيات.

### لاڤاطار
لاڤاطارات هو تصوير مرئي ديال اللعابة د اللعبة وسط لونڤيرونمو لملعّب. غالبا كايصاوبوهم ؤلا كايختاروهم اللعابة ب راسهم. لاڤاطارات يڭدو يكونو شي حاجة بسيطة بحال لپيكطوڭرامات ؤلا شي حاجة معقدة بحال أنيماصيو 3D. الشرط الضروري فيهم هو يئيدونتفيو ؤ يديسطانڭيو اللعاب من اللعابة لوخرين ؤ الشخصيات للي مكونطروليهم لورديناطور ب طريقة ما فيهاش لغلط. لاڤاطارات كايخليو اللعاب يصاوب هوية موازية، ؤ ف اللوعاب للي كوپيراتيڤ كاتخلي اللعاب يكون عندو نتماء لواحد جّماعة.

### لعشران د اللعب
لعشران ف اللعب سوا كانو لعابة حقيقيين ؤلا شخصيات ماشي حقيقية تقد تخلق لمطايفة، التنافوس، ؤلا المعاونة. هاد اللخرانية ممكن تحفزها ب الواسطة ديال الكليكات (الجماعات) على طريق التصاويب ديال جماعات للي عندها أهداف مشتاركة. لاناليز ميطا ديال بزاف د لأدلة بينات بلي التخلاط ما بين لمطايفة ؤ لمعاونة كاتعطي نتايج فعالة ف التعلام.

## مصادر


تصنيف:ألعاب
تصنيف:إكونومي ديال السولوك
تصنيف:تقنيات ديال لانطيرفاص د لخدايميا
تصنيف:مقالات فيها مصدر و 3000 بايت
تصنيف:مقالات ب عناوين فيها نيولوجيزم